Diari Oficial de la Generalitat Valenciana


Sumari del DOGV 7509, del 21-04-2015 (2015/3437)

RESOLUCIÓ de 31 de març de 2015, de la consellera de Benestar Social, per la qual aprova el Pla d'Inspecció dels Servicis Socials de la Comunitat Valenciana 2015-2018.
-----------------------------------------------------------------------------------------------------------------------------------------------------------------------

### Dades del document

Número de DOGV
:   7509

Data del DOGV
:   21-04-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/3437


Data del document
:   31-03-2015

Organisme emissor
:   Conselleria de Benestar Social

Tipus de document
:   Resolució

RESOLUCIÓ de 31 de març de 2015, de la consellera de Benestar Social, per la qual aprova el Pla d'Inspecció dels Servicis Socials de la Comunitat Valenciana 2015-2018. [2015/3437]  
I  
  
De conformitat amb l'Estatut d'Autonomia de la Comunitat Valenciana, la Generalitat té competència exclusiva en matèria de servicis socials.  
Fent ús d'estes competències, s'aprova la Llei 5/1997, de 25 de juny, de la Generalitat Valenciana, per la qual es regula el Sistema de Servicis Socials en a l'àmbit de la Comunitat Valenciana. El capítol I del títol VII, dedicat a les garanties en la qualitat dels servicis, desenrotlla en els articles 69 a 75 la funció inspectora.  
Com indica l'article 69, correspon a la conselleria competent en matèria de servicis socials la funció inspectora de les entitats, centres i servicis de servicis socials, ja siguen públics o privats.  
  
El Decret 19/2012, de 7 de desembre, del president de la Generalitat, pel qual determina les conselleries en què s'organitza l'Administració de la Generalitat, assigna a la Conselleria de Benestar Social les competències en matèria de polítiques de prestació social, servicis socials, dependència, discapacitats, família, menors, adopcions, joventut, dona, cooperació al desenrotllament i immigració.  
Per la seua banda, el Decret 9/2014, de 10 de gener, del Consell, pel qual aprova el Reglament orgànic i funcional de la Conselleria de Benestar Social, establix com un òrgan de la Subsecretaria la Subdirecció General de Qualitat i Ordenació de Centres, que inclou dins de la seua estructura el Servici de Qualitat, Acreditació i Inspecció de Centres i Servicis.  
Entre les funcions que corresponen al servici esmentat, es troba l'exercici de la funció inspectora sobre les persones físiques o entitats que realitzen activitats de servicis socials en l'àmbit de la Comunitat Valenciana, així com sobre els centres o servicis, públics o privats, que desenrotllen este tipus d'activitats.  
  
  
II  
  
La funció inspectora, per la seua adscripció orgànica en la Subsecretaria, adquirix un caràcter centralitzat, amb capacitat d'actuació en les tres direccions territorials en què es descentralitza l'acció de la conselleria, i transversal, amb capacitat d'actuació en l'àmbit de totes la direccions generals en què s'organitza la conselleria.  
Al seu torn, per la seua adscripció orgànica en la Subdirecció General de Qualitat i Ordenació de Centres, la funció inspectora adquirix una missió i una labor de control a fi de vetlar pels drets de les persones usuàries i comprovar el compliment de les normes; i de prevenció, a través del seguiment, supervisió i assessorament de centres i servicis així com l'avaluació dels nivells de qualitat i la proposta de programes de millora.  
Pels seus objectius bàsics, la funció inspectora adquirix un caràcter instrumental, açò és, està dirigida a servir de font d'informació, verificació, comprovació i proposta del conjunt d'òrgans que formen l'estructura de la conselleria, que utilitzaran esta funció per a l'exercici millor de les competències respectives.  
El caràcter centralitzat i transversal del servici, així com el caràcter instrumental, obliga, d'altra banda, a una tasca de coordinació i col·laboració amb la resta d'unitats orgàniques en què s'estructura la conselleria.  
L'amplitud de recursos i d'aspectes susceptibles d'inspecció en l'àrea dels servicis socials i l'extensió de l'àmbit territorial de la Comunitat Valenciana fan necessària i imprescindible la tasca de fitar i determinar objectius anuals o plurianuals, segons els criteris i principis de la planificació, que garantisquen uns mínims d'eficàcia i eficiència d'eixe servici.  
En conseqüència, resulta necessari disposar d'un pla d'inspecció que establisca els criteris d'actuació, prioritze els objectius i demarque la metodologia en les actuacions d'inspecció.  
En l'elaboració del pla s'ha donat participació als òrgans directius de la Conselleria de Servicis Socials.  
Fent ús de les atribucions que tinc conferides pel Reglament Orgànic i Funcional de la Conselleria de Benestar Social, aprovat per mitjà del Decret 9/2014, de 10 de gener, en relació amb la Llei 5/1983, de 30 de desembre, del Consell, resolc:  
  
Primer  
Aprovar el Pla d'Inspecció dels Servicis Socials de la Comunitat Valenciana 2015-2018, que figura com a annex.  
  
Segon  
Publicar esta resolució en el Diari Oficial de la Comunitat Valenciana, amb l'advertiment que esgota la via administrativa i que s'hi pot interposar un recurs potestatiu de reposició davant de la consellera de Benestar Social, en el termini d'un mes, o es pot impugnar directament davant de l'orde jurisdiccional contenciós administratiu.  
  
València, 31 de març de 2015.- La consellera de Benestar Social: Asunción Sánchez Zaplana.  
  
  
ANNEX  
Pla d'Inspecció dels Servicis Socials   
de la Comunitat Valenciana 2015-2018  
  
1. Òrgan responsable  
Correspon a la Subsecretaria, a través de la Subdirecció General de Qualitat i Ordenació de Centres, i del Servici de Qualitat, Acreditació i Inspecció de Centres i Servicis, la funció inspectora dels servicis socials.  
  
2. Àmbit d'aplicació  
2.1. Àmbit territorial  
L'activitat inspectora s'estén al territori geogràfic de la Comunitat Valenciana i als centres i servicis que estan físicament ubicats fora del territori de la Comunitat Valenciana i atenen persones d'esta comunitat per acords subscrits amb l'Administració de la comunitat autònoma corresponent i, en este cas, sempre en coordinació amb els servicis d'inspecció de l'altra comunitat autònoma.  
  
2.2. Àmbit subjectiu  
L'activitat inspectora s'estén a les persones físiques o entitats que fan activitats de servicis socials en el territori de la Comunitat Valenciana, així com sobre els centres i servicis públics o privats que fan este tipus d'activitats.  
  
3. Temporalitat del pla d'inspecció  
Este pla d'inspecció té caràcter plurianual i està dissenyat per als anys 2015-2018.  
  
4. Objectius i funcions  
L'activitat inspectora té com a objectius vetlar pel respecte dels drets de les persones usuàries de servicis socials així com perquè les persones reben una atenció adequada a les seues necessitats, a través de les funcions següents:  
a) Controlar el compliment dels nivells de qualitat dels servicis socials que es presten a la Comunitat Valenciana.  
b) Supervisar la destinació i la utilització adequada dels fons públics concedits a persones físiques o jurídiques per mitjà de subvencions, contractes, convenis o qualsevol altra figura semblant prevista en la normativa.  
c) Proposar a la direcció general competent els plans de millores en la qualitat dels servicis i informar dels resultats de la seua activitat inspectora.  
d) Facilitar l'assessorament i informació a les persones interessades sobre els seus drets i deures així com la forma de complir les disposicions vigents sobre la matèria.  
5. Procediment  
El present pla d'inspecció està compost pel programa anual bàsic per a cada un dels períodes anuals que comprén.  
  
El programa anual bàsic serà elaborat pel Servici de Qualitat, Acreditació i Inspecció, d'acord amb les directrius que de comú acord s'establisquen en coordinació amb les direccions generals de la conselleria.  
  
Per a la confecció del programa anual bàsic les direccions generals, després de la consulta amb les direccions territorials, proposaran, al final de cada any, les actuacions d'inspecció que estimen necessari realitzar l'any següent per al compliment millor dels seus objectius.  
Per a això, es constituirà una comissió de coordinació, composta per un membre de cada una de les direccions generals, el/la titular de la Subdirecció General de Qualitat i Ordenació de Centres i el/la titular del Servici de Qualitat, Acreditació i Inspecció de Centres i Servicis, amb l'objecte de participar en l'elaboració del programa anual bàsic, així com proposar les accions correctores que, si és el cas, resulten necessàries i les mesures que es consideren pertinents com a conseqüència de l'execució del programa.  
El programa anual bàsic contindrà les actuacions inspectores de caràcter ordinari previstes, que es detallen posteriorment, així com les que s'incorporen de manera extraordinària, açò és:  
-  Les que es produïsquen per la presentació de denúncies, queixes i reclamacions.  
-  Les que demanen en el transcurs de l'any bé un òrgan directiu, bé a iniciativa del Servici de Qualitat, Acreditació i Inspecció mateix, i sempre de manera raonada i motivada.  
De conformitat amb el seu contingut, el Servici de Qualitat, Acreditació i Inspecció serà el responsable de definir i elaborar el calendari de visites i qualsevol altra actuació de control que s'estime pertinent.  
El programa anual bàsic és un document de caràcter reservat de la Subdirecció General de Qualitat i Ordenació de Centres.  
Anualment es farà una memòria on s'avalue el grau de compliment dels objectius proposats en el programa anual bàsic.  
  
6. Línies d'actuació  
A fi d'ordenar les actuacions de control del programa anual bàsic, es faran sobre les següents línies bàsiques d'actuació:  
-  Línia I. Supervisió i control de centres i servicis  
-  Línia II. Detecció i verificació de la qualitat assistencial  
-  Línia III. Control de subvencions i prestacions econòmiques  
-  Línia IV. Actualització del registre  
-  Línia V. Optimitzar l'actuació d'inspecció  
  
En qualsevol actuació d'inspecció, amb independència dels motius que l'hagen originat i dels objectius concrets que es perseguisquen, es farà especial insistència en la comprovació dels drets de les persones en relació amb els servicis socials i, en especial, els reconeguts en el títol VIII de la Llei 5/1997, de 25 de juny, de la Generalitat Valenciana, en l'article 43.1.e.3 del Decret 91/2002, de 30 de maig, del Govern Valencià, així com en la normativa sectorial que s'aplica.  
  
  
Línia I. Supervisió i control de centres i servicis  
Tots els centres i servicis d'acció social han de coordinar-se amb l'Administració i queden sotmesos a la funció inspectora.  
Les actuacions d'inspecció proposades en esta línia tindran per objecte comprovar que el recurs complix els requisits normatius quant a condicions materials i funcionals segons la seua tipologia i que el servici que es presta està dins dels nivells de qualitat exigibles.  
  
  
Línia II. Detecció i verificació de la qualitat assistencial  
La prestació d'un servici social suposa el desplegament d'una àmplia gamma de procediments que, depenent de cada sector, es guia per requisits normatius i per bones pràctiques consolidades.  
De manera general, es poden diferenciar tres tipus de servicis bàsics: a) de caràcter hostaler (allotjament, restauració, bugaderia, etc.); b) de caràcter sanitari (cures bàsiques, atenció mèdica, atenció d'infermeria, activitats de rehabilitació funcional i cognitiva, assistència farmacèutica, prevenció i promoció de la salut, etc.); c) de caràcter psicosocial (atenció psicològica, activitats de teràpia ocupacional, atenció social individual i familiar, animació sociocultural, etc.).  
  
Així mateix, sobre els centres i servicis recauen normatives molt precises sobre diferents aspectes, entre els quals destaquen les mesures d'habitabilitat, seguretat, accessibilitat, protecció de dades, etc.  
  
D'esta manera, les direccions generals proposaran els aspectes de l'atenció que consideren necessari verificar i avaluar, bé en un centre o servici determinat, bé en un conjunt de centres i servicis de la mateixa tipologia, en este últim cas delimitant la campanya en una mostra representativa.  
Les actuacions d'inspecció proposades en esta línia tindran per objecte comprovar la qualitat assistencial que s'està prestant en l'aspecte concret proposat.  
  
Línia III. Control de subvencions i prestacions econòmiques  
Per al compliment dels seus fins, la Conselleria de Benestar Social concedix ajudes financeres a les entitats prestadores de servicis socials, segons els sectors o àmbits d'activitat.  
Els diversos mecanismes de finançament públic de centres i servicis estan subjectes a una estricta fiscalització i control, si bé tots estan sotmesos a la funció inspectora.  
D'esta manera, les direccions generals proposaran les actuacions de control especialment orientades a la verificació del compliment dels fins per als quals s'atorga el finançament i de l'ús correcte dels fons. En estos casos, poden ser propostes de caràcter individual d'un centre o servici o per sectors.  
Amb caràcter especial, també es podran proposar actuacions de control sobre prestacions econòmiques individuals per mitjà de revisions nominals o bé per mitjà de mostrejos aleatoris.  
  
Línia IV. Actualització del registre  
El registre general i el règim d'autoritzacions esdevenen l'instrument bàsic per a garantir que els centres i servicis reunixen les condicions i requisits normatius que se'ls apliquen i, així mateix, l'instrument essencial per al coneixement, planificació, ordenació i publicitat del conjunt de centres i servicis d'acció social.  
  
Les autoritzacions de funcionament s'efectuen sobre unes condicions i, al seu torn, els titulars d'activitats queden sotmesos a la comunicació de qualsevol variació que es produïsca en les dades aportades per a la inscripció en el registre.  
Atesa la importància d'este instrument, es convertixen en objectiu prioritari de la funció inspectora les actuacions de control destinades a actualitzar de manera contínua el registre general per mitjà de la comprovació que els centres i servicis s'ajusten a les condicions per les quals han sigut autoritzats i a la verificació que les dades, l'estat i la naturalesa de les entitats són els que figuren en el registre.  
De manera ordinària, esta finalitat es contindrà en les actuacions d'inspecció previstes en les línies I, II i III, i de manera específica el Servici de Qualitat, Acreditació i Inspecció de Centres i Servicis la inclourà en el programa anual bàsic.  
Verificació de centres:  
Noves autoritzacions: visites als centres i servicis després d'un període entre sis i nou mesos després de l'autorització de funcionament o una autorització de modificació substancial.  
Modificació de condicions comunicades: visites als centres i servicis els titulars dels quals hagen comunicat alguna variació sobre un requisit o condició que figurava en l'autorització o registre i que no suposa una modificació substancial susceptible d'autorització.  
Modificació de condicions no comunicades: visites als centres i servicis sobre els quals hi haja constància d'alguna variació d'un requisit o condició que figurava en l'autorització o registre i que els titulars no ho han comunicat.  
Verificació d'entitats:  
Verificació que les entitats que figuren inscrites en el Registre dels Titulars d'Activitats d'Acció Social, i del Registre i Autorització de Funcionament dels Servicis i Centres d'Acció Social, tenen les condicions i requisits que establix el Decret 91/2002, amb la cancel·lació consegüent de les entitats que no els tinguen.  
  
Línia V. Optimitzar l'actuació d'inspecció  
La funció inspectora requerix un esforç permanent de millora en les seues condicions i en els seus procediments de treball.  
Per al compliment de la seua comesa, el Servici de Qualitat, Acreditació i Inspecció de Centres i Servicis inclourà en el programa anul·la bàsic objectius concrets en dos apartats:  
a) Normalitzar les actuacions bàsiques. Amb la finalitat de millorar l'objectivitat en l'exercici de les seues funcions, es fa necessari generar procediments clars que permeten identificar les accions, els responsables, etc., de determinades actuacions bàsiques. Per a això:  
S'elaboraran i revisaran els protocols de: denúncies, visites, aplicació de mesures cautelars, de tancament o cessament d'activitat per no disposar d'autorització o per incompliments greus, de control d'incompliments...  
S'elaboraran procediments específics per al control i seguiment de servicis prestats en l'entorn familiar o domicilis particulars.  
  
Es perfeccionarà l'aplicació informàtica que servix d'assentament a les actuacions d'inspecció (SPIGA) i es conclourà la utilitat per a l'ús més generalitzat en les actuacions in situ. Així mateix, s'estudiaran les possibilitats d'implementar altres aplicacions informàtiques que servisquen per a facilitar el trasllat de dades de les entitats titulars de centres i servicis cap a la inspecció.  
b) Formació permanent. S'inclourà anualment un pla de formació destinat al personal inspector en tres direccions: actualització i revisió de la normativa, metodologia dels processos d'inspecció i coneixements relatius a les àrees o sectors de l'acció social (tercera edat, menors, discapacitats, etc.).  
Dins d'esta línia d'actuació, s'inclouran totes les mesures que tendisquen a millorar la coordinació del Servici de Qualitat, Acreditació i Inspecció de Centres i Servicis amb la resta d'òrgans directius de la Conselleria de Benestar Social.  
  
7. Criteris d'actuació  
A fi de fer compatibles i compaginar el principi de planificació amb què s'elabora el programa anual bàsic i les actuacions de caràcter extraordinari que té gran part de l'exercici de la funció inspectora, s'actuarà segons uns criteris que permeten prioritzar i ordenar les intervencions.  
  
  
Estos criteris són:  
7.1. Comprovació de denúncies  
L'atenció i comprovació de fets denunciats per persones usuàries, els familiars o qualsevol altra persona respecte a un centre o servici i per mitjà d'una via establida legalment tindrà prioritat respecte a altres actuacions d'inspecció.  
Es farà, no obstant això, una labor de valoració de la denúncia a fi d'establir l'oportunitat i conveniència d'una actuació immediata o la possibilitat d'atendre els fets denunciats dins del calendari de visites previstes en el programa anual bàsic d'actuació ja acordat.  
  
No s'admetran a tràmit denúncies de caràcter anònim o mancades manifestament de fonament. Així mateix, quan es referisquen a matèries que són competència d'altres conselleries o d'altres administracions, se'ls comunicaran.  
En este capítol s'inclouen també:  
El coneixement de centres i servicis que estan funcionant sense l'autorització preceptiva.  
Peticions d'informació que arriben a la Conselleria de Benestar Social procedents d'altres administracions o institucions públiques.  
7.2. A proposta del Servici de Qualitat, Acreditació i Inspecció de Centres i Servicis  
El Servici de Qualitat, Acreditació i Inspecció de Centres i Servicis determinarà els centres i servicis que considera necessari incloure en el calendari de visites del programa anual bàsic o, de manera extraordinària, incloure'ls per raons esdevingudes posteriorment. Els motius d'actuació seran, entre altres:  
a) Constància que s'ha produït alguna alteració de l'objecte de la resolució de l'autorització inicial en un centre o servici (canvi de titulars, canvi en el perfil de les persones usuàries ateses, canvis en els horaris d'atenció, etc.) sense haver-ho comunicat a l'Administració.  
  
En estos casos s'actuarà quan hi haja una comunicació de la variació per part de l'entitat titular a l'Administració i quan es tinga constància d'una variació sense que hi haja comunicació de l'entitat titular a l'Administració.  
b) Control i seguiment dels centres i servicis sobre els quals s'ha conclòs de manera reiterada una valoració negativa quant a l'atenció que presten en visites d'inspecció anteriors.  
  
c) Comprovació de requeriments pendents de l'any anterior quan afecten la vulneració de drets fonamentals de les persones usuàries, els que afecten l'atenció sociosanitària correcta de les persones usuàries, els relatius a la seguretat de les instal·lacions i els relacionats amb la manca d'adequació de les plantilles de personal.  
d) Centres i servicis sobre els quals no s'ha efectuat cap actuació de control en els últims tres anys.  
e) Les propostes d'actuació específiques realitzades per la Inspecció General de Servicis, fruit de la coordinació establida en l'article 8 del Decret 68/2014, de 9 de maig, del Consell, pel qual regula l'exercici de la competència i les funcions d'inspecció general dels servicis de l'Administració de la Generalitat.  
7.3. Peticions d'òrgans directius  
El caràcter instrumental de la funció inspectora fa que es pose al servici de les necessitats d'informació i de verificació que cada òrgan directiu tinga en cada moment. Respecte a això, s'establixen dos nivells:  
  
a) A final de cada any, cada direcció general, després de la consulta amb les direccions territorials, proposarà al Servici de Qualitat, Acreditació i Inspecció de Centres i Servicis, els centres i servicis que consideren que s'han d'inspeccionar l'any següent segons les seues necessitats i criteris. S'indicaran els objectius de les inspeccions i s'inseriran en una de les línies bàsiques d'actuació. Una vegada obtinguda esta informació, i a fi de fer-la operativa, serà tractada en la comissió de coordinació esmentada en l'apartat 5, per mitjà de reunions de coordinació amb cada un d'estos òrgans directius, fins a confeccionar el programa anual bàsic.  
  
b) En el transcurs de l'any, els òrgans directius podran sol·licitar que es facen inspeccions a altres centres i servicis no previstos inicialment per motius sobrevinguts. En estos casos, i a través de reunions de coordinació, s'han d'exposar els motius d'esta sol·licitud, s'establirà la urgència i els objectius de les visites proposades i s'incorporaran al programa anual bàsic o, si no, s'acordarà modificar-lo segons les necessitats de l'òrgan proponent.  
7.4. Noves autoritzacions  
Davant d'una nova autorització de funcionament d'un centre o servici o davant d'una autorització de modificació substancial d'un recurs ja en funcionament, s'atorga un termini entre sis i nou mesos per a la posada en marxa i, transcorregut este termini s'hi efectua una visita d'inspecció.  
Esta primera visita a un recurs nou té com a objecte, complementari al de qualsevol altra actuació de control, d'establir un primer contacte amb els responsables, verificar el compliment de les condicions establides en les resolucions d'autorització, determinar la idoneïtat de la posada en marxa i assessorar els titulars o responsables per a previndre anomalies en la posada en funcionament.  
  
7.5. Comprovació de requeriments  
Les actuacions de control efectuades als centres i servicis comporta, en molts casos, la detecció d'incompliments normatius que es requerix a les entitats titulars dels recursos que esmenen en uns terminis concrets. Una vegada transcorreguts estos terminis d'esmena, es fa necessària la comprovació que s'han dut a terme les mesures correctores oportunes i valorar si són les adequades.  
  
Estes actuacions d'inspecció no són susceptibles de previsió en la totalitat, per tal com no es pot conéixer amb antelació quantes visites d'este tipus s'aniran generant, ja que açò depén de diversos factors com ara la detecció o no d'incompliments en visites anteriors i la urgència o gravetat dels incompliments detectats.  
En el cas de requeriments que han quedat sense comprovar durant un any, i segons la gravetat dels incompliments requerits, s'ha d'actuar segons el que establix el punt 7.2, açò és, s'inclouran les visites en el programa anual bàsic. En el cas dels nous requeriments que es vagen produint a partir de les visites d'inspecció previstes en el programa anual bàsic, s'aniran incorporant al llarg de l'any segons la prioritat vista en el cas anterior.  
Si la incorporació de les actuacions extraordinàries modifica substancialment o impossibilita dur a terme alguna de les actuacions previstes en el programa anual bàsic, este fet s'ha de justificar en la memòria anual i se n'han d'explicar els motius.  
  
8. Metodologia  
La funció inspectora s'ajustarà en tot al que disposa el capítol I del títol VII de la Llei 5/1997, de 25 de juny, de la Generalitat Valenciana.  
  
Per a la comprovació, control, verificació, obtenció de dades i totes les accions que es requerisquen per a l'exercici de la funció inspectora, els inspectors actuaran d'acord amb els principis de responsabilitat, objectivitat i imparcialitat.  
Quant a les visites d'inspecció  
Les visites d'inspecció als centres i servicis es faran sense notificació prèvia, llevat que es considere oportú el contrari.  
Els inspectors actuants s'acreditaran davant dels responsables dels recursos inspeccionats.  
S'efectuaran totes les actuacions de control i comprovació que s'estimen necessàries: entrevistes, revisió de documents, observació directa de procediments, recorregut d'instal·lacions, presa de mostres, etc.  
S'ha d'estendre una acta de les actuacions que es facen durant la visita i s'hi han de reflectir, si és el cas, els incompliments detectats, amb la indicació de la normativa vulnerada. Se n'ha d'entregar una còpia al responsable del recurs.  
En el cas de situacions especials que requerisquen l'auxili d'altres autoritats públiques, s'actuarà d'acord amb el que disposa l'article 72 de la Llei 5/1997.  
En el cas que es detecte una situació de risc imminent, s'actuarà d'acord amb el que disposa l'article 75 de la Llei 5/1997.  
Les visites d'inspecció poden efectuar-se qualsevol dia de la setmana i a qualsevol hora del dia i no quedarà predeterminada ni la duració ni la continuïtat amb altres visites. En tots els casos, els inspectors estan facultats per a realitzar totes les actuacions que siguen necessàries per al compliment de les seues funcions i sempre dins dels principis de proporcionalitat i responsabilitat. Els inspectors estan subjectes al secret i sigil professional respecte a la informació que coneguen en les seues actuacions.  
Quant a l'actuació de control  
Es farà un calendari sobre les visites previstes en el programa anual bàsic. Este calendari té necessàriament un caràcter flexible i està subjecte a la incorporació d'actuacions d'inspecció extraordinàries i a altres circumstàncies.  
Després d'una visita als centres i servicis, es demanarà tota la informació que siga necessària per a conéixer-ne la situació administrativa i funcional. Per a l'obtenció d'informació preparatòria, s'actuarà de manera coordinada amb la resta d'unitats administratives en què s'estructura la conselleria.  
Després de les visites als centres i servicis, i després de l'anàlisi i valoració de la informació obtinguda, se'n podrà enviar un informe a l'òrgan directiu de què depén el recurs en qüestió.  
En el cas d'haver d'analitzar o valorar procediments molt especialitzats, podrà demanar-se la col·laboració i l'assessorament d'experts dins del personal de la conselleria mateix o d'altres entitats.  
En l'informe d'inspecció podran fer-se propostes, que poden ser, entre altres, de:  
Requeriment a l'entitat titular del recurs d'esmena dels incompliments i incidències detectades durant l'acció de control (plans de millora).  
Suggerir mesures que es puguen adoptar per a millorar el funcionament del centre o servici als òrgans directius de la conselleria de qui depén el recurs en qüestió.  
Incoació, per part de la direcció general corresponent, d'un expedient sancionador per vulneració greu o molt greu d'algun precepte normatiu que afecte l'atenció i tracte adequats de les persones usuàries o que afecte la seua seguretat i integritat.  
L'activitat inspectora inclou, al costat de les visites, altres tipus d'actuacions, com ara la sol·licitud de presentació de documentació, la sol·licitud de compareixença de determinades persones davant del Servici de Qualitat, Acreditació i Inspecció de Centres i Servicis o altres que s'estimen convenients.  
A fi de facilitar la comunicació amb les entitats titulars i els responsables dels centres i servicis, es podran utilitzar procediments telemàtics en la sol·licitud i l'enviament d'informació.  
  
9. Memòria anual  
El Servici de Qualitat, Acreditació i Inspecció de Centres i Servicis ha d'elaborar una memòria anual que arreplegue les actuacions efectuades, el grau de compliment del programa anual bàsic i altres actuacions que s'hagen dut a terme durant l'any.  
  
En esta memòria anual, els indicadors bàsics seran el nombre d'inspeccions realitzades de les incloses en el programa anual bàsic, el nombre d'inspeccions proposades al llarg de l'any, tant pel Servici de Qualitat, Acreditació i Inspecció de Centres i Servicis com per les direccions generals, que hagen sigut admeses a tràmit i realitzades, el nombre de denúncies que hagen entrat i el nombre de les que hagen motivat inspecció i, finalment, el nombre de noves autoritzacions i inspeccions realitzades per a això.  
Al costat d'estos indicadors bàsics, s'afegiran altres indicadors més específics com el temps transcorregut entre l'entrada en el servici d'una denúncia i la realització de la actuació de control corresponent, el nombre de propostes d'obertura d'un expedient sancionador, canvis en l'actualització del registre, el nombre de requeriments fets i revisats, etc.  
  
A més d'indicadors de compliment, es farà una valoració respecte a les qüestions principals, com ara: tipologia de recursos, naturalesa i qüestions més denunciades, tipologia de recursos, naturalesa i qüestions en què es detecten el nombre més gran d'incompliments normatius, tipologia de recursos, naturalesa i qüestions que hagen motivat propostes d'incoació d'obertura d'expedients sancionadors.  
  
En el cas que s'haja fet una actuació per al control i valoració d'un o més aspectes de l'atenció en alguns centres o servicis (una campanya), es farà una valoració específica sobre els objectius proposats i els aconseguits.  
No obstant això, per a la confecció de la memòria anual, podrà requerir-se als òrgans directius de la Conselleria de Benestar Social que participen en la valoració del compliment dels objectius que perseguien amb les propostes que havien fet per a la confecció del programa anual bàsic.